เคซีอีโอ่ปีหน้ากำไรทุบสถิติโกยเงินลงทุน
KCE ลั่นปีหน้ารายได้กำไรทุบสถิติ หลังเดินกำลังผลิตเต็มที่ อัตรากำไรสุทธิพุ่ง เปิดโรงงานใหม่
29 ส.ค. 2555

KCE ลั่นปีหน้ารายได้กำไรทุบสถิติ หลังเดินกำลังผลิตเต็มที่ อัตรากำไรสุทธิพุ่ง เปิดโรงงานใหม่
นายพิธาน องค์โฆษิต รองกรรมการผู้จัดการ บริษัท เคซีอี อีเลคโทรนิคส์ (KCE) เปิดเผยว่า ในปีหน้ารายได้และกำไรของบริษัทน่าจะกลับมาทำสถิติสูงสุดใหม่อีกครั้ง หลังจากที่เคยทำรายได้สูงสุดในปี 2553 ที่ 253 ล้านเหรียญสหรัฐ หรือ 7,500 ล้านบาท และมีกำไร 534.62 ล้านบาท เพราะบริษัทจะกลับมาผลิตแผ่นพิมพ์วงจรอิเล็กทรอนิกส์เต็มกำลังที่ 2.05 ล้านตารางฟุตต่อเดือน 
ขณะเดียวกันบริษัทได้ปรับปรุงการผลิตของโรงงานเคซีอี เทคโนโลยี ซึ่งมีกำลังผลิตเกือบ 50% ทำให้ต้นทุนลดลง และมีอัตรากำไรสุทธิสูงขึ้น โดยปีหน้าอัตรากำไรสุทธิน่าจะมากกว่า 10% จากปีนี้ คาดว่าจะอยู่ที่ 7-8%
นอกจากนี้ จะเริ่มรับรู้กำไรจากการเข้าซื้อกิจการบริษัท เคมโทรนิคส์ เทคโนโลยี (ประเทศไทย) ปีละ 60 ล้านบาท จากการซื้อกิจการที่จะเสร็จสิ้นภายในเดือน ก.ย.นี้ 
สำหรับแนวโน้มรายได้ปีนี้ คาดว่าจะอยู่ที่ 210 ล้านเหรียญสหรัฐ ลดลงจากปีก่อนที่ทำได้ 229 ล้านเหรียญสหรัฐ เพราะยังไม่ได้กลับมาผลิตเต็มที่หลังน้ำท่วม ส่วนกำไรสุทธิจากการดำเนินงานปีนี้น่าจะอยู่ที่ 150 ล้านบาท เพิ่มขึ้นจากปีก่อนที่มีกำไร 132 ล้านบาท ขณะที่กำไรสุทธิรวมปีนี้น่าจะอยู่ที่ 450-500 ล้านบาท เพราะมีการรับรู้รายได้จากการเรียกสินไหมเงินชดเชยน้ำท่วม 
ทั้งนี้ ในปีหน้าบริษัทมีแผนลงทุนก่อสร้างโรงงานแห่งใหม่ที่ลาดกระบัง มูลค่า 2,800 ล้านบาท จะเพิ่มกำลังผลิต 2 ล้านตารางฟุตต่อเดือน